钦定古今图书集成/明伦汇编/氏族典/第185卷 > 《廖用贤尚友录》 > 萧望之
## 钦定古今图书集成/明伦汇编/氏族典/第185卷 > 《廖用贤尚友录》 > 萧望之

按《汉书萧望之传》：“望之字长倩，东海兰陵人也，徙杜
陵。家世以田为业。至望之好学，治《齐诗》。事同县后仓
且十年，以令诣太常受业，复事同学博士白奇，又从
夏侯胜问《论语》礼服，京师诸儒称述焉。是时大将军
霍光秉政，长史丙吉荐儒生王仲翁，与望之等数人，
皆召见。先是，左将军上官桀与盖主谋杀光，光既诛”
桀等后，出入自备，吏民当见者，露索去刀兵。两吏挟
持，望之独不肯听。于是光独不除。用望之，而仲翁等
皆补大将军史。望之以射策甲科为郎，署小苑东门
候。后数年，坐弟犯法，免归为郡吏。及御史大夫。魏相
除望之为属，察廉为大行治礼丞。地节三年夏，京师
雨雹，望之因对奏，拜为谒者，累迁谏大夫、丞相司直。
岁中三迁，官至二千石。是时，选博士、谏大夫通政事
者，补郡国守相，以望之为平原太守，征入守少府。宣
帝察望之经明持重，材任宰相，欲详试其政事，复以
为左冯翊。望之为左冯翊三年，京师称之。迁大鸿胪。
神爵三年，为御史大夫。五凤中，丞相丙吉年老，望之
奏“三公非其人”，天子不说。后司直奏望之踞慢不逊，
左迁为太子太傅，以《论语》礼服授太子。及宣帝寝疾，
拜望之为前将军、光禄勋，受遗诏辅政，领尚书事。太
子袭尊号，是为孝元帝。望之以师傅见尊重，数宴见
陈王事。初，宣帝不甚从儒术，任用法律，而中书宦官
用事，中书令弘恭、石显久典枢机，望之以中书政本
用宦者，非国旧制，由是大与恭显忤。恭显奏“望之朋
党相称举，毁离亲戚，诬上不道”，召致廷尉，免为庶人。
后数月，诏赐望之爵关内侯，给事中。天子方倚欲以
为丞相，会望之子散骑中郎伋上书讼望之前事，事
下有司，请逮捕。恭显等，知望之素高节，不诎辱白。上
可其奏，因令太常急发执金吾车骑，驰围其第。使者
至，召望之，望之竟饮鸩自杀。有诏加恩，长子伋嗣为
关内侯。天子追念望之不忘，每岁时遣使者祠祭望
之冢，终元帝世。望之八子，至大官者，育、咸、由。